PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৭ ডিসেম্বর, ২০২০
ভারতে সুস্পষ্টভাবে করোনায় আক্রান্তের সংখ্যা ১৩৮ দিন পর কমে ৪ লক্ষ ৩ হাজার; মোট সুস্থতার সংখ্যা ৯১ লক্ষ ছাড়িয়েছে; ভারতে প্রতি ১০ লক্ষে নতুন আক্রান্তের সংখ্যা গত এক সপ্তাহ ধরে বিশ্বের মধ্যে সর্বনিম্ন
ভারতে আজ সুস্পষ্টভাবে করোনায় আক্রান্তের সংখ্যা উল্লেখযোগ্যভাবে কমে ৪ লক্ষ ৩ হাজার ২৪৮ হয়েছে। এই সংখ্যা ১৩৮ দিন পর সর্বনিম্ন। দেশে গত ২১শে জুলাই সুস্পষ্টভাবে করোনায় আক্রান্তের সংখ্যা ছিল ৪ লক্ষ ২ হাজার ৫২৯। দেশে গত ৯ দিনের প্রবণতা বজায় রেখে দৈনিক-ভিত্তিতে সুস্থতার সংখ্যা গত ২৪ ঘন্টায় দৈনিক আক্রান্তের সংখ্যাকে ছাপিয়ে গেছে। দৈনিক-ভিত্তিতে সুস্থতার সংখ্যা আক্রান্তের তুলনায় বেশি থাকার প্রবণতা বজায় রেখে সুস্পষ্টভাবে করোনায় আক্রান্তের সংখ্যা বর্তমানে মোট আক্রান্তের কেবল ৪.১৮ শতাংশ। ভারতে গত ২৪ ঘন্টায় আক্রান্তের সংখ্যা ৩৬ হাজার ১১। অন্যদিকে, একই সময়ে সুস্থ হয়েছেন ৪১ হাজার ৯৭০ জন। সংখ্যার নিরিখে সুস্থতা ও আক্রান্তের সংখ্যার মধ্যে ফারাক বেড়ে হয়েছে ৬ হাজার ৪৪১। দেশে প্রতি ১০ লক্ষে নতুন আক্রান্তের সংখ্যা গত ৭ দিন ধরে ১৮৬ রয়েছে। এই সংখ্যা বিশ্বের মধ্যে সর্বনিম্ন। দেশে নতুন করে আক্রান্ত ও সুস্থতার সংখ্যার ফারাক ক্রমশ বাড়ছে। বৃদ্ধির এই প্রবণতা অব্যাহত থেকে আজ জাতীয় স্তরে সুস্থতার হার বেড়ে হয়েছে ৯৪.৩৭ শতাংশ। দেশে সুস্থতার মোট সংখ্যা ৯১ লক্ষ ৭৯২। সুস্থতার সংখ্যা ও আক্রান্তের সংখ্যার মধ্যে ফারাক আরও বেড়ে আজ হয়েছে ৮৬ লক্ষ ৯৭ হাজার ৫৪৪। দেশে গত ২৪ ঘন্টায় আরোগ্য লাভকারীদের ৭৬.৬ শতাংশই ১০টি রাজ্য ও কেন্দ্রশাসিত অঞ্চল থেকে। মহারাষ্ট্র থেকে একদিনেই সর্বাধিক ৫ হাজার ৮৩৪ জন সুস্থ হয়েছেন। অন্যদিকে, কেরল থেকে সুস্থ হয়েছেন ৫ হাজার ৮২০ জন। দিল্লি থেকে সুস্থতার সংখ্যা ৪ হাজার ৯১৬। দেশে গত ২৪ ঘন্টায় নতুন করে আক্রান্তদের ৭৫.৭০ শতাংশই ১০টি রাজ্য ও কেন্দ্রশাসিত অঞ্চল থেকে। কেরল থেকে একদিনেই সর্বাধিক ৫ হাজার ৪৪৮ জন আক্রান্ত হয়েছেন। মহারাষ্ট্র থেকে আক্রান্তের সংখ্যা ৪ হাজার ৯২২। দিল্লি থেকে আক্রান্ত হয়েছেন ৩ হাজার ৪১৯ জন। দেশে গত ২৪ ঘন্টায় করোনাজনিত কারণে ৪৮২ জনের মৃত্যু হয়েছে। এর মধ্যে ৭৯.০৫ শতাংশ মারা গেছেন ১০টি রাজ্য ও কেন্দ্রশাসিত অঞ্চল থেকে। মহারাষ্ট্র থেকে গত ২৪ ঘন্টায় সর্বাধিক ৯৫ জনের মৃত্যু হয়েছে। অন্যদিকে, দিল্লি থেকে মারা গেছেন ৭৭ জন এবং পশ্চিমবঙ্গে মৃত্যু হয়েছে ৪৯ জনের। দেশে গত এক সপ্তাহ ধরে প্রতি ১০ লক্ষে মৃত্যুর সংখ্যা দৈনিক বিশ্ব গড় সংখ্যার তুলনায় কেবল ৩, যা এখনও পর্যন্ত সর্বনিম্ন।
বিস্তারিত বিবরণের জন্য https://pib.gov.in/PressReleasePage.aspx?PRID=1678690 – এই লিঙ্কে ক্লিক করুন।
প্রধানমন্ত্রী আগ্রায় আগ্রা মেট্রো প্রকল্পের নির্মাণ কাজের সূচনা করেছেন
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে উত্তর প্রদেশের আগ্রায় আগ্রা মেট্রো প্রকল্পের নির্মাণ কাজের সূচনা করেছেন। এই উপলক্ষে কেন্দ্রীয় আবাসন ও শহরাঞ্চল বিষয়ক মন্ত্রী শ্রী হরদীপ সিং পুরী উত্তর প্রদেশের মুখ্যমন্ত্রী যোগী আদিত্যনাথ সহ বিশিষ্ট ব্যক্তিরা অনুষ্ঠানে অংশ নেন। আগ্রা মেট্রো প্রকল্পের নির্মাণ কাজের সূচনা উপলক্ষে প্রধানমন্ত্রী দেশের পরিকাঠামো ক্ষেত্রে বড় সমস্যাগুলির কথা উল্লেখ করে বলেন, অতীতে নতুন প্রকল্পের কথা ঘোষণা করা হলেও প্রকল্পের নির্মাণ কাজের জন্য অর্থের উৎস কি হবে – সে ব্যাপারে গুরুত্বই দেওয়া হয়নি। তিনি আরও বলেন, তাঁর সরকার নতুন প্রকল্প শুরুর আগেই প্রয়োজনীয় তহবিল সংস্থান সুনিশ্চিত করেছে। শ্রী মোদী আরও বলেন, জাতীয় পরিকাঠামো পাইপলাইন প্রকল্প খাতে ১০০ লক্ষ কোটি টাকারও বেশি ব্যয় করা হবে। মাল্টি-মোডাল যোগাযোগ পরিকাঠামো পরিকল্পনার কাজ দ্রুততার সঙ্গে এগিয়ে চলেছে। তিনি আরও বলেন, দেশের পরিকাঠামোর উন্নয়নে সারা বিশ্ব থেকে বিনিয়োগ আনার চেষ্টা চলছে। পর্যটন ক্ষেত্র প্রত্যেকের আয়ের উৎস হয়ে উঠতে পারে বলে মন্তব্য করে প্রধানমন্ত্রী জানান, ই-ভিসা কর্মসূচির আওতায় বিভিন্ন দেশের নাগরিকদের সুবিধা প্রদানের সংখ্যাই কেবল বাড়ানো হয়নি, একইসঙ্গে হোটেলগুলিতে থাকা ও খাওয়ার মাশুলও উল্লেখযোগ্যভাবে হ্রাস করা হয়েছে। স্বদেশ দর্শন ও প্রসাদ কর্মসূচির মতো একাধিক উদ্যোগের মাধ্যমে পর্যটকদের আকৃষ্ট করতে সবরকম চেষ্টা চালানো হচ্ছে বলে শ্রী মোদী জানান। সরকারের চেষ্টার ফলে ভ্রমণ ও পর্যটন সংক্রান্ত বিশ্ব প্রতিযোগিতাসূচকে ভারত ৩৪তম স্থানে উঠে এসেছে। ২০১৩ সালে এই সূচকে ভারতের স্থান ছিল ৬৫। তিনি আশা প্রকাশ করেন, করোনা পরিস্থিতির যেহেতু ধীরে ধীরে উন্নতি ঘটছে, তাই শীঘ্রই পর্যটন ক্ষেত্রের সুদিন ফিরে আসবে। প্রধানমন্ত্রী বলেন, এখন সার্বিকভাবে সংস্কারমূলক উদ্যোগ চালানো হচ্ছে, আলাদাভাবে নয়। তিনি আরও বলেন, শহরগুলির সার্বিক উন্নয়নে ৪টি পর্যায়ে কর্মসূচি রূপায়িত হচ্ছে। এগুলি হ’ল – দীর্ঘ বকেয়া সমস্যাগুলির স্থায়ী সমাধান, সাধারণ মানুষের জীবনযাত্রার মানোন্নয়ন, সর্বাধিক বিনিয়োগ এবং আধুনিক প্রযুক্তির আরও বেশি প্রয়োগ। শ্রী মোদী বলেন, আবাসন নির্মাণকারী এবং ক্রেতাদের মধ্যে একটা সময় পরস্পরের প্রতি অনাস্থার বাতাবরণ ছিল। কিছু অসাধু মানুষ সমগ্র আবাসন ক্ষেত্রকে কালিমালিপ্ত করার অপচেষ্টা করে গেছেন। এর ফলে, মধ্যবিত্ত শ্রেণীর মানুষ হতাশাগ্রস্ত হয়েছেন এবং বিশ্বাসে ঘাটতি দেখা দিয়েছে। এর প্রেক্ষিতে রেরা আইন কার্যকর করা হবে বলে তিনি জানান। সাম্প্রতিক কয়েকটি প্রতিবেদনের কথা উল্লেখ করে প্রধানমন্ত্রী বলেন, রেরা আইন কার্যকর হওয়ার ফলে মধ্যবিত্ত শ্রেণীর মানুষ সহজেই এবং দ্রুত আবাসনের মালিকানা হাতে পাচ্ছেন। তিনি আরও বলেন, আধুনিক গণপরিবহণ ব্যবস্থা থেকে আবাসন – প্রায় সবক্ষেত্রেই শহরগুলিতে জীবনযাত্রার মানোন্নয়নে সার্বিক উন্নয়নের কাজ এগিয়ে চলেছে।
বিস্তারিত বিবরণের জন্য https://pib.gov.in/PressReleasePage.aspx?PRID=1678790 – এই লিঙ্কে ক্লিক করুন।
আগ্রা মেট্রো প্রকল্প নির্মাণের কাজ উদ্বোধন উপলক্ষে প্রধানমন্ত্রীর ভাষণ
বিস্তারিত বিবরণের জন্য https://pib.gov.in/PressReleasePage.aspx?PRID=1678801 – এই লিঙ্কে ক্লিক করুন।
প্রধানমন্ত্রী আগামীকাল ইন্ডিয়া মোবাইল কংগ্রেসের উদ্বোধনী ভাষণ দেবেন
প্রধানমন্ত্রী শ্রী নরেন্দ্র মোদী আগামীকাল সকাল ১০ টা ৪৫ -এ ভার্চুয়াল মাধ্যমে "ইন্ডিয়া মোবাইল কংগ্রেস-২০২০"র আনুষ্ঠানিক সূচনা করে ভাষণ দেবেন। ভারত সরকারের টেলিযোগাযোগ বিভাগ এবং সেলুলার অপারেটরস অ্যাসোসিয়েশন অফ ইন্ডিয়া যৌথভাবে এই মোবাইল কংগ্রেসের আয়োজন করেছে। যা ১০ ডিসেম্বর পর্যন্ত চলবে। এবারের ইন্ডিয়া মোবাইল কংগ্রেসের ভাবনা-" ইনক্লুসিভ ইনোভেশন- স্মার্ট, সিকিওর, সাসটেইনেবল। এর লক্ষ্য, প্রধানমন্ত্রীর আত্মনির্ভর ভারত গঠনের দৃষ্টিভঙ্গিকে উন্নীত করা। এর পাশাপাশি ডিজিটাল সামগ্রিকতা এবং টেকসই উন্নয়ন, বাণিজ্যিক ও উদ্ভাবনকে ত্বরান্বিত করা। এছাড়াও বিদেশি ও স্থানীয় বিনিয়োগকে উৎসাহিত এবং টেলিকম ক্ষেত্রে উন্নয়ন ঘটানোও এর উদ্দেশ্য। ইন্ডিয়া মোবাইল কংগ্রেসে বিভিন্ন মন্ত্রক, টেলিকম ও গ্লোবাল সেক্টরের প্রতিনিধি, ফাইভ- জি ডোমেইন সেক্টরের বিশেষজ্ঞদের অংশগ্রহণ ছাড়াও সাইবার সুরক্ষা, স্মার্ট সিটিস, ব্লকচেইন, কম্পিউটিং, অটোমেশন প্রভৃতির অন্তর্ভুক্তি ঘটবে।
বিস্তারিত বিবরণের জন্য https://pib.gov.in/PressReleasePage.aspx?PRID=1678810 – এই লিঙ্কে ক্লিক করুন।
আইআইটি ২০২০র আন্তর্জাতিক সম্মেলেন মূল ভাষণ দিয়েছেন প্রধানমন্ত্রী
প্রধানমন্ত্রী শ্রী নরেন্দ্র মোদী শুক্রবার ভিডিও কনফারেন্সের মাধ্যমে প্যান আইআইটি ইউএসএ আয়োজিত আইআইটি ২০২০র আন্তর্জাতিক সম্মেলনে মূল ভাষণ দিয়েছেন। প্রধানমন্ত্রী বলেছেন, সরকার ‘সংস্কার, সম্পাদন, রূপান্তর’ নীতির প্রতি অঙ্গীকারবদ্ধ। তিনি জোর দিয়ে বলেছেন, প্রতিটি ক্ষেত্রকেই সংস্কারের আওতায় আনা হয়েছে। ৪৪টি কেন্দ্রীয় শ্রম আইনকে একত্রিত করে ৪টি কোডে পরিবর্তন করা হয়েছে। বিশ্বে সবথেকে কম কর্পোরেট ট্যাক্সের হার ভারতে। রপ্তানী এবং উৎপাদন বাড়ানোর জন্য ১০টি গুরুত্বপূর্ণ ক্ষেত্রে উৎপাদন ভিত্তিক উৎসাহ কর্মসূচির সূচনা করা হয়েছে। এরকম বেশকিছু যুগান্তকারী সংস্কারের কথা প্রধানমন্ত্রী জানিয়েছেন। কোভিড-১৯এর এই সঙ্কটের সময়েও ভারতে রেকর্ড পরিমাণ বিনিয়োগ হয়েছে যার মধ্যে বেশিরভাগ বিনিয়োগ এসেছে প্রযু্ক্তি ক্ষেত্রে। শ্রী মোদী বলেছেন, আজ আমাদের কাজের ধারা ভবিষ্যতে আমাদের গ্রহকে এগিয়ে নিয়ে যাবে। কোভিড পরবর্তী সময় হল : নতুন ভাবে শেখা, ভাবা, উদ্ভাবন করা এবং পরিবর্তন করার। প্রায় প্রতিটি ক্ষেত্রে অর্থনৈতিক সংস্কার আনার ফলে আমাদের পৃথিবী উজ্জীবিত হবে। প্রধানমন্ত্রী বলেছেন, এর ফলে সহজে জীবনযাত্রা নিশ্চিত হবে এবং তার ইতিবাচক প্রভাব দরিদ্র ও প্রান্তিক মানুষদের কাছে পৌঁছাবে। তিনি বলেছেন, মহামারীর এই সময়ে শিল্প এবং শিক্ষা জগতের যৌথ উদ্যোগে বেশ কিছু উদ্ভাবনমূলক কাজ হয়েছে। আজকের পৃথিবী নিউ নর্মালের সঙ্গে খাপ খাইয়ে নিতে প্রয়োজনীয় সমাধান খুঁজে পাবে। প্রধানমন্ত্রী বলেছেন, প্যান আইআইটি আন্দোলনের একত্রিত শক্তি আত্মনির্ভর ভারতের স্বপ্ন পূরণে গতি আনবে। প্রবাসী ভারতীয়দের দেশের ব্র্যান্ড অ্যাম্বাসাডার বলে উল্লেখ করে প্রধানমন্ত্রী বলেছেন, তাঁদের বক্তব্য আসলে খুব গুরুত্বপূর্ণ। কারণ ভারতের দৃষ্টিভঙ্গী সম্পর্কে যথাযথ ধারণা বিশ্ব তাঁদের মাধ্যমেই পায়। ২০২২ সালে ভারতের স্বাধীনতার ৭৫তম বার্ষিকীর কথা উল্লেখ করে প্রধানমন্ত্রী প্যান আইআইটি আন্দোলনকে নতুন উচ্চতায় পৌঁছানোর আহ্বান জানিয়েছেন, যাতে তাঁরা ভারতকে কিছু ফিরিয়ে দিতে পারেন। কিভাবে স্বাধীনতার ৭৫ বছর উদযাপন করা হবে সে বিষয়ে তিনি তাঁদের পরামর্শ এবং প্রস্তাব চেয়েছেন। ‘আপনারা আপনাদের মতামত মাই গভ-এ জানাতে পারেন। অথবা সরাসরি আমার সঙ্গে নরেন্দ্র মোদী অ্যাপের মাধ্যমে যোগাযোগ করতে পারেন।’
বিস্তারিত বিবরণের জন্য https://pib.gov.in/PressReleasePage.aspx?PRID=1678473 – এই লিঙ্কে ক্লিক করুন।
প্যান আইআইটি-র আন্তর্জাতিক সম্মেলনে প্রধানমন্ত্রীর ভাষণ
বিস্তারিত বিবরণের জন্য https://pib.gov.in/PressReleasePage.aspx?PRID=1678461 – এই লিঙ্কে ক্লিক করুন।
ডাঃ হর্ষবর্ধন ২০২০-র ভারত আন্তর্জাতিক বিজ্ঞান উৎসবের জন্য ভুবনেশ্বরের সিএসআইআর – আইএমএমটি প্রতিষ্ঠানের কার্টেন রাইজার কর্মসূচির ই-উদ্বোধন করেছেন
কেন্দ্রীয় বিজ্ঞান ও প্রযুক্তি মন্ত্রী ডাঃ হর্ষবর্ধন শনিবার ষষ্ঠ ভারত আন্তর্জাতিক বিজ্ঞান উৎসব ২০২০-র অঙ্গ হিসাবে ভুবনেশ্বরে সিএসআইআর – আইএমএমটি প্রতিষ্ঠানের কার্টেন রাইজার কর্মসূচির ই-উদ্বোধন করেছেন। এই উপলক্ষে ডাঃ হর্ষবর্ধন বলেন, আত্মনির্ভর ভারত গঠনের লক্ষ্যে যখন সমগ্র দেশ বিজ্ঞান ও প্রযুক্তি ক্ষেত্রের অগ্রগতির লক্ষ্যে অগ্রসর হচ্ছে, তখন বৈজ্ঞানিক আবিষ্কার ও প্রযুক্তিগত উদ্ভাবনগুলি বিশ্ব অর্থনীতিতে গুরুত্বপূর্ণ ভূমিকা পালন করতে পারে।
বিস্তারিত বিবরণের জন্য https://pib.gov.in/PressReleasePage.aspx?PRID=1678564 – এই লিঙ্কে ক্লিক করুন।
রাজীব গান্ধী সেন্টার ফর বায়োটেকনোলজি আয়োজিত আইআইএসএফ ২০২০ এর প্রাক্কালে এক অনুষ্ঠানে কেন্দ্রীয় মন্ত্রী ডা: হর্ষ বর্ধন ভাষণ দিয়েছেন
বিজ্ঞান ও প্রযুক্তি,ভূ-বিজ্ঞান,স্বাস্থ্য ও পরিবার কল্যাণমন্ত্রী ডা:হর্ষ বর্ধন আজ ভার্চুয়াল মাধ্যমে তিরুবন্তপুরমের রাজীব গান্ধী সেন্টার ফর বায়টেকনোলজি আয়োজিত আইআইএসএফ ২০২০ এর প্রাক্কালে এক অনুষ্ঠানে ভাষণ দিয়েছেন।দেশের বিভিন্ন প্রান্তে আইআইএসএফ ২০২০ কে জনপ্রিয় করে একাধিক কর্মসূচী গ্রহণ করা হয়েছে।
ডা:হর্ষ বর্ধন বলেন,বিজ্ঞান উৎসবের মূল লক্ষ্য হলো জনগণের সঙ্গে বিজ্ঞানের পরিচয় ঘটানো ও বিজ্ঞানের উদ্ভাবনের আনন্দ উপভোগ করা। এর পাশাপাশি বিজ্ঞান,প্রযুক্তি,ইঞ্জিনিয়ারিং এবং গণিত আমাদের জীবনধারার মানোন্নয়নে এবং সমস্যা সমাধানে কি ভাবে সাহায্য করে তা তুলে ধরা।তিনি বলেন,আইআইএসএফ,২০২০ ভার্চুয়াল মাধ্যমে অনুষ্ঠিত হচ্ছে তাই দেশের প্রত্যন্ত অঞ্চলের বিজ্ঞানমনস্ক মানুষ সহজেই এই অনুষ্ঠানে যোগ দিতে পারবেন। একই সঙ্গে দেশে ডিজিটাল প্ল্যাটফর্মের ব্যবহারের বিস্তৃতি বাড়বে বলে কেন্দ্রীয় মন্ত্রী আশা প্রকাশ করেন। আরজিসিবির কাজের প্রশংসা করে ডা:হর্ষ বর্ধন বলেন,সংস্থাটি একই সঙ্গে সংক্রমক এবং সংক্রমক নয় এমন রোগের পরীক্ষার পাশাপাশি ভারতে করোনা সংক্রমণ ছড়িয়ে পড়ার শুরু থেকেই তার নমুনা পরীক্ষা করে আসছে। আরজিসিবি এখনও পর্যন্ত ১ লক্ষেরও বেশি নমুনা পরীক্ষা করেছে বলে তিনি জানান।
কেন্দ্রীয় মন্ত্রী বলেন,আইআইএসএফের প্রস্তাবিত মূল ভাবনা"আত্মনির্ভর ভারতের জন্য বিজ্ঞান এবং আন্তর্জাতিক সমৃদ্ধি" এই প্রেক্ষাপটে অত্যন্ত প্রাসঙ্গিক। প্রধানমন্ত্রী নরেন্দ্র মোদীর আন্তনির্ভর ভারতের আহ্বান সফল করতে এবং উন্নয়নের গতি ত্বরান্বিত করতে দেশ এখন বিজ্ঞান ও প্রযুক্তির দিকে তাকিয়ে রয়েছে। আত্মনির্ভর ভারত,আন্তর্জাতিক অর্থনীতিতে গুরুত্বপূর্ণ ভূমিকা পালন করবে বলে তিনি উল্লেখ করেন।
বিস্তারিত বিবরণের জন্য https://pib.gov.in/PressReleasePage.aspx?PRID=1678449 – এই লিঙ্কে ক্লিক করুন।
ডাঃ হর্ষবর্ধন ভার্চ্যুয়াল পদ্ধতিতে দ্বিতীয় ক্যান্সার জিনম অ্যাটলাস ২০২০ সম্মেলনের উদ্বোধন করেছেন
কেন্দ্রীয় বিজ্ঞান ও প্রযুক্তি মন্ত্রী এবং বিজ্ঞান ও শিল্প গবেষণা পর্ষদের সহ-সভাপতি ডাঃ হর্ষবর্ধন শুক্রবার নতুন দিল্লিতে ভার্চ্যুয়াল পদ্ধতিতে দ্বিতীয় ক্যান্সার জিনম অ্যাটলাস সম্মেলন ২০২০-র উদ্বোধন করেছেন। ভাষণে ডাঃ হর্ষবর্ধন বলেন, সর্বাধুনিক প্রযুক্তিগুলিকে কাজে লাগিয়ে দেশ থেকে ক্যান্সারের বোঝা হ্রাস করতে কেন্দ্রীয় সরকার অঙ্গীকারবদ্ধ। এই প্রেক্ষিতে তিনি রোগীদের বর্তমান মানসিক অবস্থার কথা উপলব্ধি করার প্রয়োজনীয়তার ওপর জোর দেন।
বিস্তারিত বিবরণের জন্য https://pib.gov.in/PressReleasePage.aspx?PRID=1678450 – এই লিঙ্কে ক্লিক করুন।
শিল্প ও বাণিজ্য মন্ত্রক এবং আয়ুষ মন্ত্রকের উদ্যোগে আয়ুষ রপ্তানি উন্নয়ন পর্ষদ গড়ে তোলার সিদ্ধান্ত
কেন্দ্রীয় শিল্প ও বানিজ্য মন্ত্রক এবং আয়ুষ মন্ত্রক যৌথ ভাবে একটি আয়ুষ রপ্তানি উন্নয়ন পর্ষদ গড়ে তোলার সিদ্ধান্ত নিয়েছে। সম্প্রতি আয়ুষ বিষয়ক ব্যবসা এবং শিল্প সংস্থা গুলির সঙ্গে কেন্দ্রীয় শিল্প ও বাণিজ্যমন্ত্রী শ্রী পীযূষ গোয়েল এবং আয়ুষ মন্ত্রী শ্রী শ্রীপদ নায়েকের এক পর্যালোচনা বৈঠকে এই সিদ্ধান্ত নেওয়া হয়েছে। ওই বৈঠকে আরো সিদ্ধান্ত নেওয়া হয় যে, আয়ুষ বিষয়ক দ্রব্যের গুণগত মান এবং মূল্য সঠিকভাবে বজায় রেখে রপ্তানি ব্যবস্থা আরও জোরদার করতে হবে। গত ৪ ডিসেম্বর ভিডিও কনফারেন্সের মাধ্যমে ওই বৈঠকে আয়ুষ বিষয়ক প্রায় ৫০ টি শিল্প সংস্থা ও ব্যবসায়িক সংগঠনের প্রতিনিধিরা যোগ দিয়েছিলেন। ওই ভার্চুয়াল মাধ্যমে লাইভ স্ট্রিমিং এর মারফত আয়ুষ দুই হাজারেরও বেশি স্টেকহোল্ডার অংশ নেন। আয়ুষ মন্ত্রকের সচিব বিগত বৈঠকের অনুমোদিত বিষয়গুলি নিয়ে ওই বৈঠকে পর্যালোচনা করেন। করোনা জনিত অতিমারি পরিস্থিতিতে মন্ত্রক যেসব ব্যবস্থা গ্রহণ করেছে সে সম্পর্কেও তিনি ওই বৈঠকে আলোকপাত করেন। কেন্দ্রীয় আয়ুষ মন্ত্রী শ্রী শ্রীপদ নায়েক করোনা অতিমারির জটিল সময়ে রোগ প্রতিরোধে এবং চিকিৎসার জন্য সারা বিশ্বজুড়ে মানুষের মধ্যে আয়ুষের প্রতি আগ্রহ কিভাবে বেড়েছিল তার উল্লেখ করেন। তিনি বলেন দেশ এবং বিদেশে আয়ুষের ক্রমবর্ধমান চাহিদা মেটাতে এই বিষয়ক শিল্প ও ব্যাবসায়িক প্রতিষ্ঠানগুলোকে আরও বেশি অগ্রসর হতে হবে। কেননা বিশ্বের বহু মানুষ তাঁদের স্বাস্থ্য সুরক্ষার জন্য আয়ুষের উপর নির্ভরশীল হয়ে পড়েছেন। করোনাভাইরাস থেকে রক্ষা করতে আয়ুষ মন্ত্রক বহুবিধ ব্যবস্থা গ্রহণ করেছে বলে তিনি জানান। আয়ুষ ইমিউনিটি প্রটোকল এবং ন্যাশনাল ক্লিনিক্যাল ম্যানেজমেন্ট প্রটোকল মেনে আয়ুষের পাশাপাশি যোগচর্চা একটা বড় অংকের জনসংখ্যাকে প্রভাবিত করেছিল।
বিস্তারিত বিবরণের জন্য https://pib.gov.in/PressReleasePage.aspx?PRID=1678702 – এই লিঙ্কে ক্লিক করুন।
ভারতীয় অর্থনীতি আগামী কয়েক বছরের মধ্যেই বিজ্ঞান প্রযুক্তি ও উদ্ভাবনকে কাজে লাগিয়ে বিশ্বের অগ্রণী অর্থনীটি হয়ে উঠবে, কোভিড-১৯ এর প্রভাব কাটিয়ে ভারতীয় অর্থ-ব্যবস্থায় ধীরে ধীরে স্বাভাবিক ছন্দ ফিরে আসছে : নীতি আয়োগের ভাইস চেয়ারম্যান
নীতি আয়োগের ভাইস চেয়ারম্যান ডঃ রাজীব কুমার বলেছেন, আগামী কয়েক বছরের মধ্যেই বিজ্ঞান, প্রযুক্তি ও উদ্ভাবনকে কাজে লাগিয়ে ভারতীয় অর্থ-ব্যবস্থা বিশ্বের অগ্রণী অর্থনীতিতে পরিণত হবে। বিজ্ঞান ও প্রযুক্তি দপ্তরের ৫০ বছর পূর্তি উপলক্ষে সম্প্রতি এক ওয়েবিনারে যোগ দিয়ে ডঃ কুমার বলেন, ভারতীয় অর্থ-ব্যবস্থা কোভিড-১৯ এর প্রভাব কাটিয়ে ধীরে ধীরে স্বাভাবিক ছন্দে ফিরছে। তিনি বলেন, মহামারী অনেক কিছু পাল্টে দিয়েছে এবং নতুনভাবে কার্যসম্পাদনের পথ দেখিয়েছে। কার্যসম্পাদনের নতুন এই প্রণালী কোভিড পরবর্তী সময়েও সমান কার্যকর হবে বলেও তিনি অভিমত প্রকাশ করেন।
বিস্তারিত বিবরণের জন্য https://pib.gov.in/PressReleasePage.aspx?PRID=1678796 – এই লিঙ্কে ক্লিক করুন।
এসডিজি সংক্রান্ত চতুর্থ দক্ষিণ এশীয় ফোরাম
সুস্থায়ী উন্নয়নের উদ্দেশ্য  পূরণে চতুর্থ দক্ষিণ এশীয় ফোরামের প্রেক্ষিতে রাষ্ট্রসংঘের দক্ষিণ এশিয়া ও প্রশান্ত মহাসাগরীয় বিভাগের পক্ষ থেকে শুক্রবার দক্ষিণ এশিয়ায় বিপর্যয় ও জলবায়ু মোকাবিলা সম্পর্কে এক বিশেষ আলোচনার আয়োজন করা হয়। অনুষ্ঠানে অংশ নিয়ে স্বরাষ্ট্র প্রতিমন্ত্রী শ্রী নিত্যানন্দ রাই বলেন, দক্ষিণ এশিয়ার দেশগুলি বন্যা, ঘূর্ণিঝড়, তাপ প্রবাহ, শৈত্য প্রবাহ, ভূমিধ্বস ও খরার পাশাপাশি, কোভিড-১৯ জনিত মহামারীর মোকাবিলা করছে। দক্ষিণ এশিয়ার সমস্ত দেশের কাছেই জনস্বাস্থ্যের বিষয়টি বড় চ্যালেঞ্জ হয়ে উঠেছে। তাই, এ ধরনের চরম প্রতিকূল পরিস্থিতির মোকাবিলায় সহজযোগিতার এক সুবিন্যস্ত কাঠামো গড়ে তোলা প্রয়োজন।
বিস্তারিত বিবরণের জন্য https://pib.gov.in/PressReleasePage.aspx?PRID=1678353 – এই লিঙ্কে ক্লিক করুন।
কোভিড-১৯ ভারতীয় মৎস্যচাষ ক্ষেত্রে আমূল পরিবর্তন নিয়ে আসতে পারে : উপ-রাষ্ট্রপতি
উপ-রাষ্ট্রপতি শ্রী এম ভেঙ্কাইয়া নাইডু আজ বলেছেন, কোভিড-১৯ ভারতের মৎস্যচাষ ক্ষেত্রে আমূল পরিবর্তন আনতে পারে। কারণ, এই মহামারী মানুষকে সুষম আহারের অভ্যাস সম্পর্কে সচেতন করে তুলেছে। বিশাখাপত্তনমে সেন্ট্রাল মেরিন ফিশারিজ রিসার্চ ইন্সটিটিউট এবং সেন্ট্রাল ইন্সটিটিউট অফ ফিশারিজ টেকনোলজি প্রতিষ্ঠানে বিজ্ঞানী ও কর্মীদের উদ্দেশে ভাষনে উপ-রাষ্ট্রপতি বলেন, মাছ প্রোটিন বা পুষ্টিকর খাবারের এক অন্যতম উৎস। তাই, দেশে অপুষ্টি দূরীকরণে মৎস্য ক্ষেত্রের বড় ভূমিকা রয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1678838 – এই লিঙ্কে ক্লিক করুন।
পিআইবি’র আঞ্চলিক কার্যালয় থেকে প্রাপ্ত তথ্য
· আসাম : রাজ্যের স্বাস্থ্যমন্ত্রী ট্যুইটে জানিয়েছেন, আক্রান্তের সংখ্যা ২ লক্ষ ১৩ হাজার ছাড়িয়েছে। সুস্থতার হার ৯৭.৮৭ শতাংশ এবং সুস্পষ্টভাবে আক্রান্তের হার ১.৬৬ শতাংশ।
· সিকিম : রাজ্যে আরও ২৭ জন সংক্রমিত হওয়ায় করোনায় আক্রান্তের সংখ্যা বেড়ে ৫ হাজার ১৯৪ হয়েছে।
· কেরল : ত্রিস্তরীয় স্থানীয় স্বশাসিত প্রতিষ্ঠানগুলির নির্বাচনের প্রথম পর্যায়ে আগামীকাল ভোটগ্রহণ কেন্দ্রগুলিকে কোভিড প্রোটোকল মেনে চলা সম্পর্কে সংবেদনশীল করে তোলা হচ্ছে। পুর নির্বাচন নিরাপদভাবে আয়োজনের জন্য রাজ্য স্বাস্থ্য দপ্তর নীতি-নির্দেশিকা জারি করেছে। রাজ্যের স্বাস্থ্য মন্ত্রী জানিয়েছেন, দৈনিক-ভিত্তিতে আক্রান্তের সংখ্যা হ্রাস পেলেও এমন একাধিক সূচক রয়েছে, যেখানে রাজ্যের কোনও কোনও অংশে পুনরায় সংক্রমণ ছড়িয়ে পড়ার সম্ভাবনা রয়েছে। কোভিড প্রোটোকল অনুযায়ী, ভোট গ্রহণের সময় একটি বুথে ৩ জনের বেশি ভোটদাতাকে প্রবেশের অনুমতি দেওয়া হবে না।
· তামিলনাডু : রাজ্যে রবিবার আরও ১ হাজার ৩২০ জন করোনায় আক্রান্ত হওয়ায় সংক্রমিতের সংখ্যা ৭ লক্ষ ৯০ হাজার ছাড়িয়েছে। রাজ্যে করোনাজনিত কারণে মৃত্যু হয়েছে ১১ হাজার ৭৯৩ জনের।
· কর্ণাটক : রাজ্যের অধিকাংশ জেলাই কোভিড-১৯ নমুনা পরীক্ষার লক্ষ্যমাত্রা অর্জনে ব্যর্থ হয়েছে। রাজ্যে বর্তমানে করোনায় সঙ্কটজনক পরিস্থিতি নিয়ে আইসিইউ-তে থাকা রোগীর সংখ্যা ২৮০। নববর্ষের উৎসব উদযাপন নিয়ন্ত্রণে রাখার বিষয়ে রাজ্য সরকার বিধিনিষেধ জারির সিদ্ধান্ত নিতে পারে।
· অন্ধ্রপ্রদেশ : এইমস্ এবং আইসিএমআর – এর বিশেষজ্ঞরা একটি সরকারি হাসপাতালে রোগীদের ব্লাড রিপোর্ট সম্পর্কে খোঁজ-খবর নিতে রাজ্যে এসেছেন। উল্লেখ করা যেতে পারে, রাজ্যের একটি সরকারি হাসপাতালে হাঁচি ও কাশির লক্ষণ নিয়ে কয়েকজন রোগী ভর্তি হওয়ার প্রেক্ষিতে পুনরায় করোনা সংক্রমণ ছড়িয়ে পড়ার সম্ভাবনা রয়েছে কিনা তা খতিয়ে দেখতেই বিশেষজ্ঞ দলটি রাজ্যে এসেছে।
· তেলেঙ্গানা : রাজ্যে গত ২৪ ঘন্টায় আরও ৫১৭ জন নতুন করে করোনায় আক্রান্ত হয়েছেন। এর ফলে, সংক্রমিতের সংখ্যা বেড়ে ২ লক্ষ ৭৩ হাজার ছাড়িয়েছে। সুস্থ হয়েছেন ২ লক্ষ ৬৪ হাজারেরও বেশি। রাজ্যে করোনাজনিত কারণে মৃত্যু হয়েছে ১ হাজার ৪৭৪ জনের। সুস্থতার সংখ্যা আক্রান্তের তুলনায় এখনও বেশি রয়েছে।
· মহারাষ্ট্র : বৃহন মুম্বাই পুর নিগমের কমিশনার জানিয়েছেন, করোনায় আক্রান্তের হার কমে ৫ শতাংশ হয়েছে, যা মহামারী ছড়িয়ে পড়ার সময় থেকে গত ১০ মাসে সর্বনিম্ন।
· গুজরাট : রাজ্যে রবিবার আরও ১ হাজার ৪৫৫ জন সংক্রমিত হওয়ায় করোনায় আক্রান্তের সংখ্যা বেড়ে ২ লক্ষ ১৮ হাজার ছাড়িয়েছে। এখনও পর্যন্ত মৃত্যু হয়েছে ৪ হাজার ৮১ জনের। সুস্থ হয়েছেন ২ লক্ষেরও বেশি রোগী। সুস্থতার হার বেড়ে হয়েছে ৯১.৪২ শতাংশ।
· কেন্দ্রশাসিত দমন, দিউ, দাদরা ও নগরহাভেলীতে করোনায় আক্রান্তের সংখ্যা ৩ হাজার ৩১৫। সুস্থ হয়েছেন ৩ হাজার ২৯৯ জন।
· রাজস্থান : রাজ্যে রবিবার আরও ১২ জনের মৃত্যু হওয়ায় করোনাজনিত কারণে মৃতের সংখ্যা বেড়ে ২ হাজার ৪২৯ হয়েছে। আক্রান্তের সংখ্যা প্রায় ২ লক্ষ ৮০ হাজার। সুস্থ হয়েছেন ২ লক্ষ ৫৫ হাজারেরও বেশি।
· মধ্যপ্রদেশ : রাজ্য সরকার যুদ্ধকালীন-ভিত্তিতে কোভিড-১৯ টিকাকরণের প্রস্তুতি নিচ্ছে। হাতে টিকা পাওয়ার পরই যাতে সুস্থভাবে টিকাকরণের কাজ পরিকল্পনামাফিক সম্পন্ন করা যায়, তা সুনিশ্চিত করতেই এই উদ্যোগ।
· ছত্তিশগড় : রাজ্যে রবিবার আরও ১ হাজার ২২৯ জন করোনায় আক্রান্ত হওয়ায় সংক্রমিতের সংখ্যা বেড়ে ২ লক্ষ ৪৬ হাজার ছাড়িয়েছে। গতকাল আরও ১২ জনের মৃত্যু হওয়ায় মৃতের সংখ্যা বেড়ে ২ হাজার ৯৮৯ হয়েছে। সুস্থতার সংখ্যা বেড়ে হয়েছে ২ লক্ষ ২৩ হাজারেরও বেশি।
· গোয়া : রাজ্যে রবিবার আরও ১১২ জন সংক্রমিত হওয়ায় করোনায় আক্রান্তের সংখ্যা বেড়ে ৪৮ হাজার ছাড়িয়েছে। আরও একজনের মৃত্যু হওয়ায় করোনাজনিত কারণে রাজ্যে মৃতের সংখ্যা বেড়ে ৬৯৮ হয়েছে। সুস্থ হয়েছেন ৪৬ হাজারেরও বেশি। রাজ্যে বর্তমানে সুস্পষ্টভাবে করোনায় আক্রান্তের সংখ্যা ১ হাজার ৩৬৪।